title: Rådets gennemførelsesforordning (EU) nr. 1049/2011 af 20. oktober 2011 om gennemførelse af artikel 11, stk. 1, i forordning (EU) nr. 753/2011 om restriktive foranstaltninger over for visse personer, grupper, virksomheder og enheder på baggrund af situationen i Afghanistan

text:
               21.10.2011

               DA

               Den Europæiske Unions Tidende

               L 276/2

         RÅDETS GENNEMFØRELSESFORORDNING (EU) Nr. 1049/2011
   af 20. oktober 2011
   om gennemførelse af artikel 11, stk. 1, i forordning (EU) nr. 753/2011 om restriktive foranstaltninger over for visse personer, grupper, virksomheder og enheder på baggrund af situationen i Afghanistan
   RÅDET FOR DEN EUROPÆISKE UNION HAR –
   under henvisning til traktaten om Den Europæiske Unions Funktionsmåde, særlig artikel 215, stk. 2,
   under henvisning til Rådets forordning (EU) nr. 753/2011 af 1. august 2011 om restriktive foranstaltninger over for visse personer, grupper, virksomheder og enheder på baggrund af situationen i Afghanistan (1), særlig artikel 11, stk. 1, og
   ud fra følgende betragtninger:

               (1)

               Rådet vedtog den 1. august 2011 forordning (EU) nr. 753/2011.

               (2)

               Den 4. oktober 2011 godkendte FN's Sikkerhedsråds komité nedsat ved punkt 30 i Sikkerhedsrådets resolution 1988 (2011) tilføjelsen af tre personer på listen over personer, grupper, virksomheder og enheder, der er omfattet af restriktive foranstaltninger.

               (3)

               Bilag I til forordning (EU) nr. 753/2011 bør ændres i overensstemmelse hermed –

         VEDTAGET DENNE FORORDNING:
   Artikel 1
   De personer, der er opført på listen i bilaget til denne forordning, tilføjes på listen i bilag I til forordning (EU) nr. 753/2011.
   Artikel 2
   Denne forordning træder i kraft på dagen for offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Luxembourg, den 20. oktober 2011.

            På Rådets vegne

         M. SAWICKI

            Formand

      (1)  EUT L 199 af 2.8.2011, s. 1.

      BILAG

         LISTE OVER PERSONER, DER ER OMHANDLET I ARTIKEL 1

                  1)

                  Faizullah Noorzai Akhtar Mohammed Mira Khan (alias: a) Hajji Faizullah Khan Noorzai, b) Haji Faizuulah Khan Norezai, c) Haji Faizullah Khan, d) Haji Fiazullah Khan, e) Haji Faizullah Khan Noori, f) Haji Faizullah Noor, g) Haji Pazullah Noorzai, h) Haji Mullah Faizullah).
                  Titel: Haji. Adresse: Boghra Road, Landsbyen Miralzei, Chaman, Baluchistanprovinsen, Pakistan.
                  Fødselsdato: a) 1962, b) 1961, c) mellem 1968 og 1970.
                  Fødested: a) Lowy Kariz, Spinboldakdistriktetet, Kandaharprovinsen, Afghanistan, b) Kadanay, Spinboldakdistriktetet, Kandaharprovinsen, Afghanistan.
                  Nationalitet: Afghansk.
                  Andre oplysninger: a) Fremtrædende Talebanfinansier. b) Har siden midten af 2009 leveret våben, ammunition, sprængstoffer og medicinsk udstyr til Talebankrigere; og skaffet midler til Taleban samt sørget for træning til dem i grænseområdet mellem Afghanistan og Pakistan. c) Har tidligere organiseret og finansieret Talebanoperationer i Kandaharprovinsen, Afghanistan. d) Har siden 2010 rejst til og ejet virksomheder i Dubai, De Forenede Arabiske Emirater og Japan. e) Tilhører Nurzaistammen, understammen Miralzai. f) Malik Noorzais bror. g) Faderens navn er Akhtar Mohammed (alias: Haji Mira Khan).
                  Dato for FN's optagelse på listen: 4.10.2011.
                  Yderligere oplysninger fra det beskrivende resumé af grundene til opførelse på listen fra sanktionskomitéen:
                  Faizullah Noorzai Akhtar Mohammed Mira Khan har været en fremtrædende Talebanfinansier, som højtstående Talebanledere investerede midler gennem. Han har indsamlet over 100 000 USD til Taleban fra donorer i Golfregionen og gav i 2009 en del af sine egne penge. Han ydede også økonomisk støtte til en Talebanleder i Kandaharprovinsen og har skaffet midler til at bistå med træning af Taleban- og al-Qaeda-krigere, som skulle udføre angreb på koalitionens og Afghanistans militære styrker. Faizullah har fra midten af 2005 organiseret og finansieret Talebanoperationer i Kandaharprovinsen, Afghanistan. Ud over hans finansielle støtte har Faizullah hjulpet med Talebantræning og -operationer. Faizullah har siden midten af 2009 leveret våben, ammunition, sprængstoffer og medicinsk udstyr til Talebankrigere fra det sydlige Afghanistan. I midten af 2008 var Faizullah ansvarlig for at huse Talebanselvmordsbombere og flytte dem fra Pakistan til Afghanistan. Faizullah har også leveret luftværnsmissiler til Taleban, hjulpet med at flytte Talebankrigere rundt i Helmandprovinsen, Afghanistan, været behjælpelig med Talebans selvmordsbombeangreb og foræret radioer og køretøjer til Talebanmedlemmer i Pakistan.
                  Siden midten af 2009 har Faizullah drevet en madrassa (religiøs skole) i grænseområdet mellem Afghanistan og Pakistan, hvor der blev skaffet titusindvis af dollars til Taleban. Arealerne omkring Faizullahs madrassa blev brugt til at oplære Talebankrigere i at konstruere og anvende improviserede eksplosive anordninger (IEDs). Fra slutningen af 2007 blev Faizullahs madrassa brugt til træning af al-Qaeda-krigere, som senere blev sendt til Kandaharprovinsen, Afghanistan.
                  I 2010 havde Faizullah kontorer og ejede sandsynligvis ejendomme, bl.a. hoteller, i Dubai, De Forenede Arabiske Emirater. Faizullah rejste jævnligt til Dubai og Japan sammen med sin bror, Malik Noorzai (TI.N.154.11), for at importere biler, bildele og beklædningsgenstande. Faizullah har siden begyndelsen af 2006 ejet virksomheder i Dubai og Japan.

                  2)

                  Malik Noorzai (alias: a) Hajji Malik Noorzai, b) Hajji Malak Noorzai, c) Haji Malek Noorzai, d) Haji Maluk, e) Haji Aminullah).
                  Titel: Haji. Fødselsdato: a) 1957 b) 1960).
                  Nationalitet: Afghansk.
                  Andre oplysninger: a) Talebanfinansier. b) Ejer virksomheder i Japan og rejser ofte til Dubai, De Forenede Arabiske Emirater og Japan. c) Har siden 2009 fremmet Talebanaktiviteter, bl.a. gennem rekruttering og logistisk støtte. d) Formodes at opholde sig i grænseområdet mellem Afghanistan og Pakistan. e) Tilhører Nurzaistammen. f) Faizullah Noorzai Akhtar Mohammed Mira Khans bror.
                  Dato for FN's optagelse på listen: 4.10.2011.
                  Yderligere oplysninger fra det beskrivende resumé af grundene til opførelse på listen fra sanktionskomitéen:
                  Malik Noorzai er en forretningsmand med base i Pakistan, som har ydet finansiel støtte til Taleban. Malik og hans bror, Faizullah Noorzai Akhtar Mohammed Mira Khan (TI.M.153.11), har investeret millioner af dollars i forskellige virksomheder for Taleban. I slutningen af 2008 henvendte repræsentanter for Taleban sig til Malik som forretningsmand for at investere Talebanmidler gennem ham. Mindst siden 2005 har Malik også personligt givet titusindvis af dollars og uddelt flere hundrede tusind dollars til Taleban, hvoraf nogle var indsamlet fra donorer i Golfregionen og Pakistan, og nogle var Maliks egne midler. Malik forvaltede også en hawalakonto i Pakistan, hvor der med få måneders mellemrum blev indsat titusindvis af dollars fra Golfregionen til støtte for Talebanaktiviteter. Malik har også været behjælpelig med Talebanaktiviteter. I 2009 havde Malik i 16 år været ledende pedel på en madrassa (religiøs skole) i grænseområdet mellem Afghanistan og Pakistan, som Taleban brugte til at indoktrinere og træne rekrutter. Malik leverede bl.a. de midler, der støttede madrassaen. Malik har også sammen med sin bror været med til at opbevare køretøjer, der skulle bruges til Talebans selvmordsbombeangreb, og har hjulpet med at flytte Talebankrigere rundt i Helmandprovinsen, Afghanistan. Malik ejer virksomheder i Japan og tager ofte på forretningsrejser til Dubai og Japan. Så tidligt som i 2005 ejede Malik en køretøjsimportvirksomhed i Afghanistan, der importerede køretøjer fra Dubai og Japan. Han har importeret biler, bildele og beklædningsgenstande fra Dubai og Japan til sine virksomheder, som to Talebanledere har investeret i. I midten af 2010 fik Malik og hans bror frigivet hundredvis af godscontainere, der efter sigende var millioner af dollars værd, som de pakistanske myndigheder havde beslaglagt tidligere på året, fordi de mente, at modtagerne havde forbindelse med terrorisme.

                  3)

                  Abdul Aziz Abbasin (alias: Abdul Aziz Mahsud).
                  Fødselsdato: 1969.
                  Fødested: landsbyen Sheykhan, Pirkowtiområdet, Orgundistriktet, Paktikaprovinsen, Afghanistan.
                  Andre oplysninger: Central leder i Haqqaninetværket under Sirajuddin Jallaloudine Haqqani (TI.H.144.07.). Talebans skyggeguvernør for Orgundistriktet, Paktikaprovinsen, Afghanistan, siden begyndelsen af 2010. Drev en træningslejr for ikke-afghanske krigere i Paktikaprovinsen. Har været involveret i transport af våben til Afghanistan.
                  Dato for FN's optagelse på listen: 4.10.2011.
                  Yderligere oplysninger fra det beskrivende resumé af grundene til opførelse på listen fra sanktionskomitéen:
                  Abdul Aziz Abbasin er en central leder i Haqqaninetværket, en militant gruppe med tilknytning til Taleban, der opererer fra det østlige Afghanistan og agenturet Nordwaziristan i de føderalt forvaltede stammeområder i Pakistan. Abbasin har siden begyndelsen af 2010 modtaget ordrer fra Sirajuddin Haqqani (TI.H.144.07) og blev af ham udpeget til Talebans skyggeguvernør for Orgundistriktet, Paktikaprovinsen, Afghanistan. Abbasin leder en gruppe Talebankrigere og har hjulpet med at drive en træningslejr for udenlandske krigere i Paktikaprovinsen. Abbasin har også været involveret i bagholdsangreb på køretøjer med afghanske regeringsstyrker og i transport af våben til Afghanistan.


title: Kommissionens gennemførelsesforordning (EU) nr. 1156/2013 af 14. november 2013 om tarifering af varer i den kombinerede nomenklatur

text:
               16.11.2013

               DA

               Den Europæiske Unions Tidende

               L 306/8

         KOMMISSIONENS GENNEMFØRELSESFORORDNING (EU) Nr. 1156/2013
   af 14. november 2013
   om tarifering af varer i den kombinerede nomenklatur
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (1), særlig artikel 9, stk. 1, litra a), og
   ud fra følgende betragtninger:

               (1)

               For at sikre en ensartet anvendelse af den kombinerede nomenklatur, der er knyttet som bilag til forordning (EØF) nr. 2658/87, bør der vedtages bestemmelser vedrørende tariferingen af de i bilaget omhandlede varer.

               (2)

               Forordning (EØF) nr. 2658/87 har fastsat almindelige tariferingsbestemmelser vedrørende den kombinerede nomenklatur. Disse bestemmelser finder også anvendelse ved fortolkningen af enhver anden nomenklatur, der helt eller delvis er baseret på den kombinerede nomenklatur, eller som tilføjer yderligere underopdelinger, og som er fastlagt på grundlag af specifikke EU-forskrifter med henblik på anvendelsen af tarifmæssige eller andre foranstaltninger vedrørende samhandelen med varer.

               (3)

               Ifølge de almindelige bestemmelser bør varerne i kolonne 1 i tabellen i bilaget tariferes under den KN-kode, der er anført i kolonne 2 ud fra den begrundelse, der er anført i kolonne 3.

               (4)

               Det er hensigtsmæssigt, at bindende tariferingsoplysninger, der er meddelt vedrørende varer, som er omfattet af denne forordning, men som ikke er i overensstemmelse hermed, i en vis periode fortsat kan påberåbes af modtageren, jf. artikel 12, stk. 6, i Rådets forordning (EØF) nr. 2913/92 (2). Denne periode bør fastsættes til tre måneder.

               (5)

               Foranstaltningerne i denne forordning er i overensstemmelse med udtalelse fra Toldkodeksudvalget —

         VEDTAGET DENNE FORORDNING:
   Artikel 1
   De varer, der er anført i kolonne 1 i tabellen i bilaget, tariferes i den kombinerede nomenklatur i den i kolonne 2 i tabellen nævnte KN-kode.
   Artikel 2
   Bindende tariferingsoplysninger, som ikke er i overensstemmelse med denne forordning, kan fortsat påberåbes i henhold til artikel 12, stk. 6, i forordning (EØF) nr. 2913/92 i en periode på tre måneder fra denne forordnings ikrafttræden.
   Artikel 3
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 14. november 2013.

            På Kommissionens vegne For formanden

         Algirdas ŠEMETA

            Medlem af Kommissionen

      (1)  EFT L 256 af 7.9.1987, s. 1.

      (2)  Rådets forordning (EØF) nr. 2913/92 af 12. oktober 1992 om indførelse af en EF-toldkodeks (EFT L 302 af 19.10.1992, s. 1).

      BILAG

                  Varebeskrivelse

                  Tarifering
                  (KN-kode)

                  Begrundelse

                  (1)

                  (2)

                  (3)

                  Et ukomplet farvefjernsyn med LCD-skærm (med flydende krystaller) uden en såkaldt tuner, med et diagonalt skærmmål på ca. 81 cm (32 tommer) og et mål (uden stander) på ca. 75 × 44 × 5 cm med:

                              —

                              en standardopløsning på 1 920 × 1 080 pixel

                              —

                              et billedformat på 16:9

                              —

                              en »pixel pitch« på 0,369 mm

                              —

                              to 10 W-højtalere

                              —

                              Strøm- og kontrolknapper, herunder kanalvalgsknapper

                              —

                              en åbning til integrering af en såkaldt »tuner« i form af et modul med højfrekvente kredsløb (RF-blok), mellemfrekvente kredsløb (IF-blok) og demodulationskredsløb (DEM-blok). Efter tunermodulet er integreret, kan apparatet modtage digitale tv-signaler.

                        Det er forsynet med følgende videostik:

                              —

                              to HDMI-stik

                              —

                              en composite-indgang

                              —

                              en component-indgang.

                        Apparatet er også udstyret med en MPEG-dekoder til dekomprimering af videosignaler og med elektronik til at indstille (tuning) og gemme kanaler.
                  Det har en fast stander uden mulighed for at hælde eller dreje og præsenteres med en fjernbetjening.

                  8528 72 40

                  Tarifering i henhold til almindelig tariferingsbestemmelse 1, 2 a og 6 vedrørende den kombinerede nomenklatur og teksten til KN-kode 8528, 8528 72 og 8528 72 40.
                  Med sine objektive egenskaber, især åbningen til den såkaldte tuner, MPEG-dekoderen og muligheden for at indstille og gemme kanaler, har apparatet karakter af en komplet fjernsynsmodtager. Tarifering under position 8528 51 eller 8528 59 som en monitor er derfor udelukket.
                  Apparatet tariferes under KN-kode 8528 72 40 som en fjernsynsmodtager med LCD-skærm (med flydende krystaller).


title: Kommissionens gennemførelsesforordning (EU) nr. 1247/2013 af 28. november 2013 om godkendelse af en væsentlig ændring af varespecifikationen for en betegnelse, der er opført i registret over beskyttede oprindelsesbetegnelser og beskyttede geografiske betegnelser [Jamón de Trevélez (BGB)]

text:
               4.12.2013

               DA

               Den Europæiske Unions Tidende

               L 323/20

         KOMMISSIONENS GENNEMFØRELSESFORORDNING (EU) Nr. 1247/2013
   af 28. november 2013
   om godkendelse af en væsentlig ændring af varespecifikationen for en betegnelse, der er opført i registret over beskyttede oprindelsesbetegnelser og beskyttede geografiske betegnelser [Jamón de Trevélez (BGB)]
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 52, stk. 2, og
   ud fra følgende betragtninger:

               (1)

               Kommissionen har i henhold til artikel 53, stk. 1, første afsnit, i forordning (EU) nr. 1151/2012 behandlet Spaniens ansøgning om godkendelse af en ændring af varespecifikationen for den beskyttede geografiske betegnelse "Jamón de Trevélez", der er registreret i overensstemmelse med Kommissionens forordning (EF) nr. 1855/2005 (2).

               (2)

               Eftersom den pågældende ændring ikke er af mindre omfang, jf. artikel 53, stk. 2, i forordning (EU) nr. 1151/2012, har Kommissionen i overensstemmelse med artikel 50, stk. 2, litra a), i nævnte forordning offentliggjort ændringsansøgningen i Den Europæiske Unions Tidende
                   (3).

               (3)

               Da Kommissionen ikke har modtaget indsigelser, jf. artikel 51 i forordning (EU) nr. 1151/2012, bør ændringen af varespecifikationen godkendes —

         VEDTAGET DENNE FORORDNING:
   Artikel 1
   Den ændring af varespecifikationen, der blev offentliggjort i Den Europæiske Unions Tidende, og som vedrører betegnelsen i bilaget til denne forordning, godkendes.
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 28. november 2013.

            På Kommissionens vegne For formanden

         Dacian CIOLOȘ

            Medlem af Kommissionen

      (1)  EUT L 343 af 14.12.2012, s. 1.

      (2)  EUT L 297 af 15.11.2005, s 5.

      (3)  EUT C 179 af 25.6.2013, s. 40.

      BILAG
      Landbrugsprodukter bestemt til konsum, som er opført i traktatens bilag I:

         Kategori 1.2   Kødprodukter (opvarmet, saltet, røget m.m.)

      SPANIEN
      Jamón de Trevélez (BGB)